**«Сүттүн сатып алуу бааларын жөнгө салуу жөнүндө»
Кыргыз Республикасынын Мыйзамынын долбооруна карата**

**НЕГИЗДЕМЕ-МААЛЫМКАТ**

**1. Долбоордун максаты жана милдеттери**

“Сүттүн сатып алуу бааларын жөнгө салуу жөнүндө” Кыргыз Республикасынын Мыйзамынын долбоорунун негизги максаты болуп, сүт рыногунда баа түзүүнү мамлекеттик жөнгө салууну киргизүү жолу менен ата мекендик айыл чарба сүт өндүрүүчүлөрдү жөнгө салуунун жана колдоонун жалпы укуктук жана экономикалык принциптерин белгилөө саналат.

**2. Баяндоочу бөлүк**

Кыргызстан – Борбор Азиядагы эң кызыктуу сүт рынокторунун бири: Кыргызстанда сүт өндүрүү көлөмү ички рыноктун керектөөсүнөн кыйла ашып түшөт, бул сүт продукциясын Россияга, Өзбекстанга жана Казакстанга экспорттоого мүмкүндүк түзөт.

Кыргызстанда бир жылдык сүт өндүрүү болжол менен 1,6 миллион тоннаны түзөт, анын 2,5% гана өнөр жайлык кайра иштетүүгө кетет.

Ушул убакка чейин кайра иштетүү үчүн чийки заттын 98%дан ашыгы калктын жеке чарбаларында өндүрүлөт, алар чийки затты майда дүң сатуучулар аркылуу же болбсо түз эле завод аркылуу сатышат.

Кыргызстан да коңшу өлкөлөр сыяктуу эле ачыгыраак болуп, чет элдик кесиптештери менен тажрыйба алмашууга жана инвестиция тартууга кызыкдар болуп баратат. Ошентип, Кыргыз Республикасынын Евразия экономикалык биримдигиндеги кызматташтыгынын алкагында биримдиктеги өнөктөш өлкөлөрдүн ортосунда эркин сооданы жүзөгө ашыруу үчүн тиешелүү шарттар түзүлгөн. Аны менен катар, ЕАЭБге мүчө мамлекеттер арасында сүт продукциясын бирдей эмес өнүккөндүгү ата мекендик сүт өндүрүүчүлөр үчүн белгилүү бир кыйынчылыктарды жаратууда.

Учурда ата мекендик өндүрүүчүлөрдүн сүтүн сатып алуу баасын төмөндөтүү маселеси курч.

Жаз мезгилинин башталышы менен сүттүн сатып алуу баасын төмөндөтүү көйгөйү жыл сайын пайда болууда. Ушул мезгилде көк тоюттун пайда болушу менен сүттү кайра иштетүүчү заводдор айыл чарба өндүрүүчүлөрүнүн нааразычылыгын жаратып, сатып алуу баасын төмөндөтөт.

Мындан тышкары, сүттүн өздүк наркынын төмөндөшүнө ак ниет эмес сатып алуучулардын жүрүм-туруму да таасирин тийгизип, калктан сүт сатып алууда бааны тымызын келишип алуу тобокелдиги бар.

Биздин фермерлерибизге ишкерлер сунуштаган баада сатуу пайдалуу эмес. Ал эми ишкерлерге, албетте, кымбат продукцияны сатып алуу рентабелдүү эмес. Мындан сырткары, ЕАЭБдеги биздин кесиптештерибизде сүт өнөр жайы абдан өнүккөн, жүгүртүүсү да ири көлөмдө. Буга заманбап технологиялардын болушу жана мамлекеттин жардамы өбөлгө түзүүдө. Булардын бизде жоктугу ушундай көйгөйлөргө алып келди.

Албетте, биз белорустар менен атаандаша албайбыз, алардын өнөр жайы биздикине караганда бир топ жакшы өнүккөн. Анын үстүнө, бул – Евразия экономикалык биримдигинде сүт азыктарын Батыш Европага экспорттой ала турган дээрлик жалгыз өлкө. Башкача айтканда, алар бардык европалык стандарттарга таянышат жана ошого ылайык келет.

Буга чейин евразиялык ири компаниялар сүт азыктарын Европага экспорттосо, азыр ички рынокко таянышат. Кыргызстандык өндүрүүчүлөр, анын ичинде акыркы убакта ЕАЭБ рыногунда кыйла көбөйгөн белорус продукциясы менен атаандашуу үчүн бааны төмөндөтүүгө аргасыз.

Анын үстүнө, Россияга каршы санкциялар киргизилгенге чейин Беларустан сүт азыктарын ташып келүүдө 15 % бажы алымы алынчу. Батыш өлкөлөрүнүн санкциялары Россияны жана ЕАЭБдин башка мүчөлөрүн бажы жол-жоболорун кайра карап чыгууга жана 450дөн ашык товарлардын тобуна импорттук алымдарды нөлгө түшүрүүгө мажбурлады. Мындан тышкары, 2022-жылдын мартында ЕАЭБдин Бажы бирлиги азык-түлүк товарларынын жана аларды өндүрүү үчүн чийки заттарды жакынкы 6 айга импорттук бажы алымдарынан бошотту, мында күн карама уруктарынан, ширелерден, канттардан жана башка тамак-аш азыктарынан тышкары, мал жана сүт азыктары белгиленген.

Көрүлгөн чаралар Беларустан сүт азыктарын экспорттоону кеминде 8–10%га жогорулатышы мүмкүн, айрыкча белорустук өндүрүүчүлөр сүт азыктарын ЕАЭБдин аймагына экспорттоо багытын өзгөртүүгө умтулууда.

Биз келечекте Беларустан арзан сүттүн келиши бул тармактын өзүнө ырайымсыздык алып келерин түшүнүшүбүз керек. Эгерде Кыргызстан ата мекендик сүт өндүрүүчүлөрүн колдоо боюнча адекваттуу чараларды көрбөсө, өзүнүн сүт өндүрүшүн өнүктүрүү келечеги начар болот.

Сүт рыногунда бир нече үстөмдүк кылуучу субъекттер бар. Бирок алардын иши жөнгө салынбастан, тим гана экономикалык-статистикалык байкоо жүргүзүлүүдө.

Ички рыноктогу баа түзүүгө келсек, учурда рынокту сүттү кайра иштетүү менен алектенген айрым компаниялар ээлеп алган. Бааны койгон да ушулар.

Учурда сүт рыногунда баа түзүү эркин жана Кыргыз Республикасынын мыйзамдарына ылайык бул рынок мамлекет тарабынан жөнгө салынбайт.

Ушуга байланыштуу, ата мекендик сүт өндүрүүнү сактоо жана андан ары өнүктүрүү, ошондой эле ата мекендик айыл чарба сүт өндүрүүчүлөрүн колдоо максатында «Сүттүн сатып алуу бааларын жөнгө салуу жөнүндө» Кыргыз Республикасынын Мыйзамынын долбоору киргизилип жатат, ал сүттү айыл чарба өндүрүүчүлөрүнөн сатып алууга, ошондой эле жеке жана юридикалык жактарга, мамлекеттик органдарга жана жергиликтүү өз алдынча башкаруу органдарына менен байланышкан мамилелерге жайылтылат.

**3. Мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттердин болжолу**

Бул Мыйзам долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

**4. Долбоордун мыйзамдарга шайкештигин талдоо**

Сунушталган Мыйзам долбоору колдонуудагы мыйзам ченемдерге, ошондой эле Кыргыз Республикасы катышуучусу болуп саналган, белгиленген тартипте күчүнө кирген эл аралык келишимдерге каршы келбейт.

**5. Каржылоо зарылдыгы жөнүндө маалымат**

Кыргыз Республикасынын Мыйзамынын ушул долбоорун кабыл алуу республикалык бюджеттен кошумча финансылык чыгымдарга алып келбейт.

**6. Жөнгө салуу таасирин талдоо жөнүндө маалымат**

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамына ылайык мыйзам долбоору жөнгө салуучу таасирин талдоону талап кылбайт, анткени анын ченемдери ишкердик ишти жөнгө салууга багытталган эмес.

**А.Т. Түмөнбаев**